ชิลีสนใจ นำเข้ามังคุด ลองกอง มากขึ้น
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังหารือร่วมกับนายคริสเตียน เรเรน บาร์เกตโต เอกอัครราชทูตวิสามัญผู้มีอำนาจเต็มแห่งสาธารณรัฐชิลีประจำประเทศไทย ในโอกาสพ้นจากหน้าที่ว่า ชิลี ได้ขอให้ไทยช่วยสนับสนุนชิลีในการเข้าร่วมเขตการค้าเสรี หรือ FTA ระหว่างอาเซียน ออสเตรเลียนิวซีแลนด์ นอกจากนี้ชิลีสนใจที่จะนำเข้าผลไม้ไทยมากขึ้นโดยเฉพาะมังคุดและลองกองซึ่งเป็นที่นิยมของชาวชิลี และชิลีพร้อมที่จะร่วมมือกับไทยในการพัฒนาวัคซีนร่วมกันต่อไป ในส่วนของไทยได้ขอให้ทางชิลีช่วยสนับสนุนภาคเอกชนได้เข้าร่วมกิจกรรมส่งเสริมการส่งออกของไทย 3 กิจกรรมในช่วงปีนี้ และขอให้ชิลีช่วยสนับสนุนการทำหน้าที่เป็นเจ้าภาพเอเปคของไทยในปี 2565 ซึ่งชิลีพร้อมที่จะให้ความร่วมมือ นายจุรินทร์ กล่าวย้ำว่า การค้าระหว่างไทยกับชิลี ในช่วง 5 เดือนแรกของปี 64 มีมูลค่า 14,453 ล้านบาท ขยายตัวเพิ่มขึ้นร้อยละ 30.6 โดยไทยส่งออกไปยังชิลี  7,793 ล้านบาทและนำเข้า 6,660 ล้านบาท ได้ดุลการค้า 1,132 ล้านบาท สินค้าส่งออกสำคัญคือ รถยนต์และอุปกรณ์ชิ้นส่วนยานยนต์ ผลิตภัณฑ์ยาง เม็ดพลาสติก  เป็นต้น รวมทั้งอาหารและผลไม้ พร้อมมองว่าชิลี จะเป็นประตูในการส่งออกสินค้าต่างๆไปยังกลุ่มประเทศลาตินอเมริกา โดยกระทรวงฯพร้อมสนับสนุนเอกชนที่จะไปลงทุนตั้งศูนย์กระจายสินค้าเพื่อให้การส่งออกสินค้าสามารถขยายตัวได้ต่อไปสำหรับมูลค่าการค้าระหว่างไทยกับประเทศคู่ค้า FTA ในช่วง 5 เดือนแรกของปีนี้ระบุ ปรับตัวเพิ่มขึ้นร้อยละ 19 มีมูลค่าการค้า 3.9 ล้านล้านบาท